  Наталья Тетерина Вуоно кӧснуналэ, 13-тӥ толшоре, архитектурая но этнографияя «Лудорвай» музей-заповедникын тол дырпуслэн «Вожодыр» праздникез ортчоз. Радъясьёс куноосты удмурт сям-йылолъёсын тодматскыны, шулдыръяськыны, пӧртмаськыны но тунаськыны ӧтё. Со сярысь ивортодэтъя «Удмуртия» агентстволы вераз музейысь тодосъя валтӥсь ӧнерчи Елена Келарева. Вожодырен герӟаськем сямъёсын но чакланъёсын «Лудорвайын» кыкетӥзэ тодмато ни. Туэ шулдыръяськон 12 часын кутскоз. Мылкыд карисьёсты пӧрмытскыса лыктыны куро, тужгес тунсыко дӥсяськемез кузьым басьтоз.  Со сяна, ужрадэ пыриськисьёсты матысь гуртъёсысь фольклор ансамбльёс шулдыртозы, нош зэмос туноос азьлань улон сярысь вералозы. Елена Келаревалэн верамезъя, удмуртъёс понна 7–19 толшор сопал дуннеысь лулъёсын герӟаськемын. Ӵапак та кык арня ӵоже кулэмъёслэн лулъёссы ӵыжы-выжыоссэс эскерыны лыкто. Вожоос албастыос но шайтанъёс радын сыло ке но, удмуртъёс оско вал, соослэн котырзы лек ӧвӧл шуыса. Вашкалаос туж вазисько вылэм Вожо мумылы, солы вӧсяськыса пумитало сопал дуннеысь лулъёсты но соос понна «Вожо юондыр» ортчыто. Соос (вашкалаос - ред.) одӥг бадӟым коркан люкаськыса, ваньзы ӵош озьы вӧсясько вылэм, вазисько вылэм Вожо мумылы, кык арня ӵоже лексэ медаз потты шуыса. Собере гинэ кутске ни вылэм тӥни юондыр. Кык арня ӵоже соос коркась корка ветло, егитъёс люкасько нимысьтыз, пиналъёс но, быдэс гуртэн озьы коркась корка ветло вылэм Елена КелареваТа вакытэ азьланез сярысь тунасько. Огшоры дыръя вуоно улонэз тодыны — со туж бадӟым сьӧлык, нош вожодыре тунаськыны лэзё вылэм, шуэ «Лудорвайысь» ӧнерчи. Со сяна, вожо вакытэ пӧртмаськисьёс котькуд нунал коркась корка эктыса, кырӟаса ветло. Вожодыр пӧртмаськон Вожодыре шур котыртӥ, куштэм корка котыртӥ туж чакласькыса ветлоно вылэм, одӥген ветлыны но уйшоре мунчое пырыны уг лэзё вал, озьы ик ӝомо-югдо дыръя туж эскериськыны курылӥзы. Вожоосты келян нунал 19-тӥ толшоре тупа. Йӧвылэсултонэ кулэмъёслэсь лулъёссэс туж ӟеч мылкыдын но куашетыса келяно, шуэ Елена Келарева. Та нуналэ йӧ вылэ пась лэсьтыса, отчы нянь, емыш, ю тысь куяло вылэм. Озьы вашкалаос Вожо мумы нокинэ сьӧраз ӧз куты шуыса тау кариллям. Ватсалом, Вожодыр — со удмуртъёслэн одӥгез валтӥсь тол шулдыръяськонзы.  Тегъёс: Лулчеберет Удмуртия Лудорвай удмуртъёс йылолъёс  